Thomas Monberg (S), 2025-05-16:
Tak, formand.
Kære kollegaer, jeg bor og lever i Horsens, en fjordby på den østjyske kyst.
Vi har alle dage kæmpet med vandet.
Når uvejret trækker ind over landet, bliver vi meget ofte meget hårdt ramt.
I Horsens får vi vand fra alle sider – ude fra fjorden og havet, indefra, når vandet presses ned igennem åerne fra oplandet, nedefra med stigende grundvand og oppefra, når himlen åbner sig under et skybrud.
Der er heldigvis løbende blevet gjort noget ved problemerne med vandet, siden jeg var barn.
Det skyldes, at vi har haft politikere og borgere, der igennem tiden har taget ansvar og gjort noget.
Det skal de have tak for.
Stigningen i hyppigheden af stormfloder er en klar advarsel.
Kystbyer bliver oversvømmet.
Boliger og veje står under vand.
Vejret bliver vildere, og vi er kommet alt for sent i gang.
De såkaldte hundredårshændelser, som ministeren også var inde på, og som vi har dimensioneret vores systemer efter, risikerer på sigt at ske hvert andet eller tredje år.
Vi kan ikke acceptere, at steder som Lolland, Køge Bugt eller Limfjordsbyerne risikerer at gå tabt i fremtidens havvand.
Tempoet skal op, men det skal også gøres klogt.
Vi skal ikke bare gøre noget; vi skal også gøre det rigtige.
Derfor har vi brug for et stærkt fagligt grundlag og et klart overblik over, hvor vi skal sætte ind.
Og så skal der være styr på, hvem der gør hvad, for klimatilpasning er ikke noget, én aktør kan løse alene.
Det kræver, at staten tager lederskab, men det kræver også, at kommuner, grundejere og forsikringsselskaber bidrager og samarbejder.
Vi står med en kæmpe opgave.
Det kræver store investeringer og en plan, der rækker mange årtier frem, men også en plan, som vi skal kunne bygge videre på.
Regeringen har taget hul på opgaven med klimatilpasningsplan 1.
Det er vigtigt.
Det er et skridt i den rigtige retning med fokus på grundvand og kystbeskyttelse.
Men vi har brug for mere, som debatten her også afspejler.
Klimatilpasningsplan 2 skal være mere ambitiøs og mere forpligtende og skabe hurtig handling.
Med det vil jeg gerne sige tak for ordet og tak til Enhedslisten for at rejse debatten.
Nu vil jeg læse Socialdemokratiet, Venstre og Moderaternes forslag til vedtagelse op: Forslag til vedtagelse
»Folketinget konstaterer, at klimaforandringerne medfører højere vandstande, voldsommere vejr og flere stormfloder.
Prognoserne viser, at en nutidig 100-års stormflodshændelse vil indtræffe hvert 3. år i 2100.
Folketinget opfordrer derfor regeringen til i forlængelse af de allerede igangsatte initiativer i Klimatilpasningsplan I at sætte tempo på klimatilpasningen og sikre de rette reguleringsmæssige rammer og langsigtede investeringer, så Danmark bliver beskyttet.
Folketinget noterer, at regeringen hurtigst muligt fremlægger en Klimatilpasningsplan II med tiltag, der beskytter Danmark mod oversvømmelser fra havet.
Beskyttelsen af Danmark skal ske i tide.
Folketinget opfordrer dertil til, at regeringens plan indeholder finansiering af væsentlige investeringer samt bedre regulering og organisering af kystbeskyttelsesområdet.
Klimatilpasning bliver en tilbagevendende opgave, så der skal tænkes langsigtet.
Folketinget opfordrer derfor til, at regeringens tiltag er strukturelle, forebyggende og kan understøtte, at vores værdier, infrastruktur m.v. bliver beskyttet og gjort modstandsdygtige i forhold til konsekvenserne af det forandrede klima.«
Tak for ordet.